පවතින කොරෝනා තත්ත්වය හමුවේ වරාය, ඉන්ධන, පොදු ප්‍රවාහන සේවා, ඇතුළු ක්ෂේත්‍ර නිලධාරින් අත්‍යාවශ්‍ය සේවා බවට නම් කර අති විශේෂ ගැසට් නිවේදනයක් නිකුත් කර තිබෙනවා.ජනාධිපතිවරයාගේ අණ පරිදි අදාළ ගැසට් නිවේදනය නිකුත් කර ඇත්තේ ජනාධිපති ලේකම් ආචාර්ය පී.බී.ජයසුන්දර විසින්.එහි වැඩිදුරටත් දැක්වෙන්නේ කොරෝනා තත්ත්වය හමුවේ අත්‍යාවශ්‍ය සේවාවන් සැපයීමේ අඛන්ඩ සේවාවක් අවශ්‍ය බැවින්, කොරෝනා නිවාරණ සෞඛ්‍ය මාර්ගෝපදේශ අවධානයට ලක් කර මෙම ගැසට් නිවේදනය නිකුත් කරන බවයි.ඒ අනුව, වරාය අධිකාරිය, ඉන්ධන සැපයුම සහ බෙදා හැරීම, රේගු කටයුතු, දුම්රිය දෙපාර්තමේන්තුව, ශ්‍රී ලංකා ගමනාගමන මණ්ඩලය, සියලු දිස්ත්‍රික් ලේකම් කාර්යාල, ප්‍රාදේශීය ලේකම් කාර්යාල, පළාත් පාලන ආයතන, අත්‍යාවශ්‍ය සේවා යටතට පත් කෙරෙනවා.ග්‍රාම නිලධාරින් සමෘද්ධී සංවර්ධන නිලධාරින්, කෘෂිකර්ම පර්යේෂණ නිලධාරින් ඇතුළු සියලුම ක්ෂේත්‍ර මට්ටමේ නිලධාරින් මෙන්ම මහබැංකුව, රාජ්‍ය බැංකු සහ රක්ෂණ කටයුතු ද ඊට අයත්.මේ අතර ජුනි 7 වනදා දක්වා සංචරණ සීමා ක්‍රියාත්මක අතර, මැයි 31 සහ ජුනි 4 වනදා ජනතාවට අත්‍යාවශ්‍ය භාණ්ඩ මිලදී ගැනීම සඳහා ළඟම වෙළඳසැලට පාගමනින් යාමට අවස්ථාව හිමිවනවා.අදත් කොළඹ නගරයට ඇතුළු වන වාහන පොලීසිය විසින් දැඩි පරීක්ෂාවකට ලක් කළා.